## Pravilnik o obavljanju detektivskih poslova

### NN 40/1998 (23.3.1998.), Pravilnik o obavljanju detektivskih poslova

# MINISTARSTVO UNUTARNJIH POSLOVA

Na temelju članka 82. stavka 1. podstavka 2. i 8. Zakona o zaštiti osoba
i imovine ("Narodne novine" broj 83/96.), ministar unutarnjih poslova donosi

## **PRAVILNIK**

### **O OBAVLJANJU DETEKTIVSKIH POSLOVA**

Članak 1.

U obavljanju detektivskih poslova privatni detektiv podatke, informacije
i dokazala može prikupljati na način utvrđen ovim Pravilnikom, sukladno
kodeksu detektivske etike.

Privatni detektiv smije nuditi i davati nagrade za dobivanje informacija,
podataka i dokazala.

Članak 2.

U obavljanju detektivskih poslova privatni detektiv ne smije ograničavati
slobodu kretanja građana te rabiti silu, prijetnju niti ucjenu.

U obavljanju detektivskih poslova privatni detektiv ne smije se služiti
obmanama, prijevarama i krivotvorinama.

Članak 3.

Privatni detektiv smije, na zahtjev stranke, osiguravati dokazala izuzimanjem
tragova kriminalističko-tehničkim sredstvima, na mjestima gdje to stranka
ili druga ovlaštena osoba dozvoli.

Članak 4.

Privatni detektiv smije objavljivati slike i podatke u sredstvima javnog
priopćavanja radi traganja za nestalim osobama ili predmetima, ili radi
pribavljanja podataka, informacija ili dokazala.

U oglasu iz stavka 1. ovoga članka privatni detektiv smije naznačiti
da je za davanje traženih podataka, informacija ili dokazala predviđena
nagrada.

U oglasu iz stavka 1. ovoga članka mora biti naznačeno ime i prezime
privatnog detektiva ili naziv (tvrtka) detektivskog ureda.

Članak 5.

Za vrijeme obavljanja detektivskog posla privatni detektiv dužan je
osobi od koje prikuplja podatke predočiti detektivsku iskaznicu, a na njen
zahtjev i punomoć na temelju koje obavlja ugovoreni posao.

Članak 6.

Privatni detektiv smije, na temelju pisanog zahtjeva, prikupljati podatke
od tijela državne vlasti i pravnih osoba koje imaju javne ovlasti.

Zahtjev iz stavka 1. ovoga članka mora sadržavati:

- redni broj ugovora,

- redni broj punomoći,

- naznaku i kratki opis predmeta ugovora o kojem traži podatke,

- broj detektivske iskaznice i potpis privatnog detektiva koji podnosi
zahtjev.

Članak 7.

Punomoć stranke, na temelju koje se obavlja detektivski posao, mora
sadržavati:

- podatke o privatnom detektivu ili detektivskom uredu,

- podatke o stranci,

- predmet ugovora,

- redni broj ugovora,

- redni broj punomoći,

- ovjeru javnog bilježnika.

Punomoć iz stavka 1. ovoga članka može sadržavati i logotip privatnog
detektiva ili detektivskog ureda.

Članak 8.

Privatni detektiv ili detektivski ured smije sa društvima osiguranja,
hotelima, bankama i inim pravnim osobama sklapati pisane ugovore o stalnom
ili povremenom obavljanju detektivskih poslova.

Članak 9.

Privatni detektiv slobodno određuje radno vrijeme za prijam stranaka
i pismena.

Članak 10.

Privatni detektivi i detektivski uredi upisnike o sklopljenim ugovorima
vode sukladno propisima o uredskom poslovanju.

Članak 11.

Privatni detektiv dužan je čuvati preslike izvješća o obavljenom poslu
tri godine od nadnevka predaje izvješća, podataka i dokazala stranci.

Članak 12.

Privatni detektiv dužan je mjerodavnoj ovlaštenoj službenoj osobi (inspektoru)
omogućiti uvid u sve podatke i dokazala koje je pribavio u obavljanju posla.

U štićenju poslovne tajne privatni detektiv dužan je poduzimati mjere
i postupke propisane zakonom i drugim na zakonu utemeljenim propisom.

Članak 13.

Privatni detektiv smije samostalno ili putem inozemnih udruga i organizacija,
prikupljati podatke i dokazala u drugim državama, sukladno propisima tih
država.

Članak 14.

Privatni detektivi i detektivski uredi mogu biti članovi međunarodnih
udruga privatnih detektiva.

Članak 15.

U slučaju prestanka rada, privatni detektiv ili odgovorna osoba u detektivskom
uredu dužna je uništiti sve podatke, dokazala i izvješća prikupljena tijekom
rada, najkasnije s nadnevkom prestanka rada.

Podaci i dokazala iz stavka 1. ovoga članka uništavaju se spaljivanjem
ili strojnim rezanjem.

O uništavanju podataka i dokazala iz stavka 1. ovoga članka privatni
detektiv ili odgovorna osoba u detektivskom uredu sastavlja izvješće i
dostavlja ga nadležnom tijelu unutarnjih poslova u roku od tri dana od
uništavanja podataka, dokazala i izvješća.

Ako privatni detektiv ili odgovorna osoba u detektivskom uredu koji
prestaje s radom nije u stanju osobno uništiti podatke, dokazala i izvješća,
članovi uže obitelji privatnoga detektiva ili zaposlenici detektivskog
ureda o toj će okolnosti bez odgode izvijestiti nadležno tijelo unutarnjih
poslova.

U slučaju iz stavka 4. ovoga članka, mjerodavna ovlaštena službena osoba
(inspektor) nadležnoga tijela unutarnjih poslova preuzet će i uništiti
podatke, dokazala i izvješća i o tome sastaviti zapisnik.

Članak 16.

Novčanom kaznom od 2500 do 5000 kuna kaznit će se za prekršaj privatni
detektiv ako:

1. u obavljanju detektivskih poslova ograničava slobodu kretanja građana
te rabi silu, prijetnju ili ucjenu (članak 2. stavak 1.),

2. se u obavljanju detektivskih poslova služi obmanama, prijevarama
ili krivotvorinama (članak 2. stavak 2.),

3. bez zahtjeva stranke, ili bez dozvole stranke ili druge ovlaštene
osobe, osigura dokazala izuzimanjem tragova kriminalističko-tehničkim sredstvima
(članak 3.),

4. ne čuva preslike izvješća o obavljenome poslu tri godine od nadnevka
predaje izvješća, podataka i dokazala stranci (članak 11.),

5. inspektoru ne omogući uvid u sve podatke i dokazala koje je pribavio
u obavljanju posla (članak 12. stavak 1.),

6. u štićenju poslovne tajne ne poduzima mjere i postupke propisane
zakonom i drugim na zakonu utemeljenim propisima (članak 12. stavak 2.).

Članak 17.

Novčanom kaznom od 2500 do 5000 kuna kaznit će se za prekršaj detektivski
ured i privatni detektiv ako:

1. u oglasu objavljenom u sredstvima javnog priopćavanja ne naznači
naziv (tvrtku) detektivskog ureda ili ime i prezime privatnog detektiva
(članak 4. stavak 3.),

2. upisnike o sklopljenim ugovorima ne vode sukladno propisima o uredskom
poslovanju (članak 10.),

3. ne uništi sve predmete, dokazala i izvješća prikupljena tijekom rada,
najkasnije s nadnevkom prestanka rada (članak 15. stavak 1.).

Za prekršaj iz stavka 1. ovoga članka novčanom kaznom od 1000 do 2500
kuna kaznit će se odgovorna osoba u detektivskom uredu.

Članak 18.

Ovaj Pravilnik stupa na snagu danom objave u "Narodnim novinama".

Broj: 511-01-64-27159/1-97.
Zagreb, 10. ožujka 1998.

Ministar
**mr. Ivan Penić,** v. r.

Pravilnik, NN 40/1998-499